กองเกาหลีดอกเบี้ยหด 9เดือน2.1%
เงินทะลักเข้าเกาหลีใต้ ส่งผลเงินวอนแข็งค่า ฉุดอัตราผลตอบแทนกองทุนตราสารหนี้หด กอง 9 เดือน บลจ.กรุงไทย เหลือ 2.1%
21 ก.ย. 2552

เงินทะลักเข้าเกาหลีใต้ ส่งผลเงินวอนแข็งค่า ฉุดอัตราผลตอบแทนกองทุนตราสารหนี้หด กอง 9 เดือน บลจ.กรุงไทย เหลือ 2.1% 
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย เปิดเผยว่า ได้ขอปรับลดประมาณการผลตอบแทนของกองทุนเปิดกรุงไทยตราสารหนี้ เอฟไอเอฟ 9 เดือน 7 (KTFF9M7) อายุโครงการ 9 เดือน จาก 2.3% ต่อปี เหลือ 2.1% ต่อปี 
ทั้งนี้ เนื่องจากมีกระแสเงินทุนไหลเข้าตลาดเงินตลาดทุนในตลาดเกิดใหม่ (Emerging Market) ต่างๆ รวมทั้งเกาหลีใต้เป็นจำนวนมาก หลังจากประเทศเศรษฐกิจสำคัญต่างๆ ทยอยประกาศตัวเลขเศรษฐกิจที่แสดงสัญญาณฟื้นตัวต่อเนื่อง ส่งผลให้ค่าเงินวอนแข็งค่าขึ้นอย่างรวดเร็ว โดยล่าสุดค่าเงินวอนแข็งค่าขึ้นมาอยู่ที่ 1,205 วอน/เหรียญสหรัฐ จาก 1,230 วอน/เหรียญสหรัฐ เมื่อต้นสัปดาห์ 
นอกจากนี้ ยังเป็นผลจากการประกาศคงอัตราดอกเบี้ยนโยบายของคณะกรรมการนโยบายการเงินของเกาหลีใต้ และกระแสเงินลงทุนจากไทยและประเทศอื่นๆ ที่เข้าไปลงทุนในช่วงเวลาเดียวกัน ทำให้เกาหลีใต้มีสภาพคล่องของเงินสกุลต่างประเทศเพิ่มขึ้นมาก ส่งผลให้อัตราดอกเบี้ยสวอปสกุลเงินวอนและเหรียญสหรัฐ (Cross Currency Swap-CCS) ปรับเพิ่มขึ้น และผลตอบแทนจากการลงทุนในสกุลเงินวอนเมื่อแปลงกลับเป็นสกุลต่างประเทศปรับลดลงอย่างรวดเร็ว ส่งผลให้อัตราผลตอบแทนจากการลงทุนในพันธบัตรภาครัฐเกาหลีใต้ปรับลดลงเช่นกัน     
กองทุน KTFF9M7 มูลค่า  1,500   ล้านบาท  เปิดจำหน่ายจนถึงวันที่ 22 ก.ย.นี้ เป็นกองทุนที่ลงทุนในพันธบัตรภาครัฐเกาหลีใต้(Monetary Stabilization Bond หรือ Korea Treasury) ซึ่งได้รับการจัดอันดับความน่าเชื่อถือระยะสั้นระดับ F1 โดย Fitch   ทั้ง 100% และเงินลงทุนจะทำสัญญาป้องกันความเสี่ยงอัตราแลกเปลี่ยนทั้งจำนวนอย่างไรก็ตาม อัตราผลตอบแทนดังกล่าวยังสูงกว่าดอกเบี้ยเงินฝากประจำ 12 เดือน ที่เท่ากับ 0.65-1.6% และสูงกว่าอัตราผลตอบแทนพันธบัตรรัฐบาลไทยอายุ 1 ปี ที่เท่ากับ 1.55% m